Tarybos reglamentas (EEB) Nr. 3067/85
1985 m. spalio 29 d.
nustatantis kriterijus mobilizacijai Bendrijos augalinių aliejų rinkoje teikiant pagalbą maisto produktais
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EEB) Nr. 2260/84 [2], ypač į jo 36a straipsnį,
atsižvelgdama į Komisijos pasiūlymą,
kadangi Reglamento Nr. 136/66/EEB 36a straipsnio 3 dalyje nustatyta, kad Taryba turi patvirtinti kriterijus mobilizacijai Bendrijos alyvų ir kitų augalinių aliejų rinkoje pagalbai maisto produktais teikti;
kadangi mobilizavus alyvų aliejų, kuriam taikoma intervencinio saugojimo priemonė, pagerės rinkos pusiausvyra; kadangi todėl, užtikrinus, kad mobilizavimo sąnaudos gali būti išlaikomos priimtinose ribose, pirmiausia turėtų būti naudojamas šis aliejus;
kadangi, jei alyvų aliejaus intervencinės atsargos yra nenaudotinos ir jei nėra kitų aliejų intervencinių atsargų, mobilizavimas turėtų būti atliekamas perkant aliejų visoje Bendrijos rinkoje;
kadangi, siekiant užtikrinti, kad mobilizavimas vyktų geriausiomis sąlygomis ir kad visiems Bendrijoje įsteigtiems ūkio subjektams būtų taikomos vienodos sąlygos, konkursas būtų tinkamiausias būdas aliejui ir jo atsargoms reikiamu metu pirkti; kadangi turėtų būti priimta nuostata dėl kitos tvarkos, taikytinos, kai reikia mobilizuoti tik nedidelį aliejaus kiekį,
PRIĖMĖ ŠĮ REGLAMENTĄ:
1 straipsnis
Augalinių aliejų mobilizavimas Bendrijos rinkoje pagalbai maisto produktais teikti vykdomas vadovaujantis šiomis nuostatomis.
2 straipsnis
1. Jei intervencinė agentūra turi reikiamos kokybės alyvų aliejaus atsargų, jos naudojamos, jei jas galima tinkamu būdu ir už priimtiną kainą gabenti ir supakuoti.
2. Jei šio straipsnio 1 dalies reikalavimai negali būti patenkinti, alyvų aliejus perkamas visoje Bendrijos rinkoje.
3. Kiti augaliniai aliejai perkami visoje Bendrijos rinkoje.
3 straipsnis
1. Norint naudoti intervencinių agentūrų turimą alyvų aliejų, skelbiamas konkursas pakrovimo, iškovimo, pakavimo ir gabenimo į vietą, kuri bus nurodyta, paslaugoms teikti.
2. Vadovaujantis 2 straipsnio 2 ir 3 punktais, aliejus perkamas organizuojant konkursą produktams tiekti laiku, kuris bus nustatytas.
3. Skelbiamo konkurso sąlygos užtikrina vienodas galimybes dalyvauti konkurse ir vienodas sąlygas, taikomas visoms suinteresuotoms šalims, neatsižvelgiant į tai, kurioje Bendrijos vietoje jos yra įsikūrusios.
4. Tačiau, jei mobilizuotinas kiekis yra palyginti mažas, gali būti nuspręsta aliejų pirkti sudarant tiesioginę sutartį.
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1985 m. spalio 29 d.